Etterlyser vitner etter dødsbrann i Porsgrunn
Politiet opplyser at det begynte å brenne i en brakkerigg i Knarrdalsstrand i Porsgrunn klokken fire natt til søndag. Fem utenlandske statsborgere bodde i brakkene, og en av dem er savnet. Politiet og brannvesenet fant søndag en død person i brannruinene. Personen ligger nedgravd i brannrester og er ikke identifisert. - Vedkommende vil ikke bli tatt ut før etterforskerne har sikret spor. Foreløpig pågår det taktisk etterforskning, sier sier operasjonsleder Vidar Aaltvedt i Telemark politidistrikt til VG. - Mistenker politiet at det har skjedd noe kriminelt? - Vi har ingen holdepunkter for om brannen er påsatt. Ingenting tyder foreløpig på at det har skjedd noe kriminelt, men vi er på et tidlig stadium i etterforskningen, sier Aaltvedt til VG. Han opplyser at det ble foretatt noen avhør i natt, men at politiet vil fortsette med flere avhør i løpet av dagen. Politiet i Telemark ber videre om tips fra publikum som kan ha sett noe mistenkelig eller gjort andre observasjoner i området rundt brakkeriggen i Torsbergvegen 1 i Knarrdalsstrand i Porsgrunn rundt det aktuelle tidspunktet i natt.
Politiet ber nå om tips fra personer som kan ha sett noe mistenkelig i området.